Document ID: 32012D0630

KOMISSION TÄYTÄNTÖÖNPANOPÄÄTÖS,
annettu 5 päivänä lokakuuta 2012,
Kanadan oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
(ETA:n kannalta merkityksellinen teksti)
(2012/630/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
sekä katsoo seuraavaa:
(1)
Komissio antoi 12 päivänä kesäkuuta 2009 Euroopan arvopaperimarkkinavalvojien komitealle (CESR), jonka tehtävät ovat siirtyneet Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2010 annetulla Euroopan parlamentin ja neuvoston asetuksella (EU) N:o 1095/2010 (2)1 päivänä tammikuuta 2011 perustetulle Euroopan arvopaperimarkkinaviranomaiselle, valtuutuksen, jossa siltä pyydettiin teknisessä lausunnossa arvioimaan Kanadan oikeudellista ja valvontakehystä luottoluokituslaitosten osalta.
(2)
Euroopan arvopaperimarkkinaviranomainen ehdotti 18 päivänä huhtikuuta 2012 antamassaan lausunnossa, että luottoluokituslaitoksia koskeva Kanadan oikeudellinen ja valvontakehys katsottaisiin luottolukituslaitoksia koskevaa EU:n sääntelyjärjestelmää vastaavaksi.
(3)
Asetuksen (EY) N:o 1060/2009 5 artiklan 6 kohdan toisen alakohdan mukaisesti on arvioitava kolmen edellytyksen täyttymistä, jotta kolmannen maan oikeudellinen ja valvontakehys voitaisiin katsoa asetusta (EY) N:o 1060/2009 vastaavaksi.
(4)
Ensimmäisen edellytyksen mukaan kolmannen maan luottoluokituslaitoksilla on oltava toimilupa tai niiden on oltava rekisteröityjä, ja niiden on oltava jatkuvasti tehokkaan valvonnan alaisia. Kanadalla on kattava ja oikeudellisesti sitova kehys luottoluokituslaitosten ja luottoluokitusten käytön suhteen. Kansallinen säädös 25-101 nimetyistä luokitusjärjestöistä (Designated Rating Organizations, DRO) annettiin 27 päivänä tammikuuta 2012, ja se tuli voimaan 20 päivänä huhtikuuta 2012. Kyseisessä kehyksessä edellytetään, että CSA (Canadian Securities Administrators) rekisteröi luottoluokituslaitokset, ja säädetään, että CSA valvoo luottoluokituslaitosta jatkuvasti. Valvontaan liittyvien tehtävien hoitamista varten CSA:lla on laajat ja kokonaisvaltaiset valtuudet. CSA:lla on valtuudet pyytää käyttöönsä luottoluokituslaitosten hallussa olevaa kirjanpitoaineistoa ja niiden hallussa olevia asiakirjoja sekä muita merkityksellisiä tietoja, mukaan lukien puhelu- ja tietoliikennetietoja. CSA:lla on myös valtuudet tehdä tarkastuksia paikalla ja tutkia kirjanpitoaineistoa. Jos kansallista säädöstä 25-101 rikotaan, CSA voi lisäksi nostaa kanteen luottoluokituslaitosta vastaan käyttäen kaikkia valtuuksia, jotka ovat sen käytettävissä arvopaperilainsäädännön rikkomistapauksissa. CSA voi muun muassa antaa määräyksen, jolla nimetyn luokitusjärjestön asema peruutetaan, määrätä enintään 1 000 000 Kanadan dollarin sakon kussakin tapauksessa, jossa oikeudellisia velvoitteita ei noudateta, ja vaatia nimettyä luokitusjärjestöä korjaamaan kaikki aiemmat tapaukset, joissa säännöksiä ei ole noudatettu. CSA rekisteröi kaikki Kanadassa olevat luottoluokituslaitokset nimetyiksi luokitusjärjestöiksi 30 päivänä huhtikuuta 2012, minkä jälkeen ne ovat olleet CSA:n jatkuvassa valvonnassa. CSA:n johtavana valvojana toimiva Ontarion arvopaperikomissio aikoo tehdä tarkastuksia paikalla vähintään kahden vuoden välein. Euroopan arvopaperimarkkinaviranomaisen ja CSA:n välillä tehdyssä yhteistyösopimuksessa määrätään rajat yli toimivien luottoluokituslaitosten osalta toteutettuja täytäntöönpano- ja valvontatoimenpiteitä koskevasta tietojenvaihdosta.
(5)
Toisen edellytyksen mukaan kolmannen maan luottoluokituslaitoksiin on sovellettava oikeudellisesti sitovia sääntöjä, jotka vastaavat asetuksen (EY) N:o 1060/2009 6-12 artiklan ja liitteen I säännöksiä. Kanadan oikeudellinen ja valvontakehys täyttää seuraaviin seikkoihin liittyvät asetuksen (EY) N:o 1060/2009 tavoitteet: eturistiriitojen hallinta, organisatoriset prosessit ja menettelyt, jotka luottoluokituslaitoksella on oltava käytössään, luottoluokitusten ja luottoluokitusmenetelmien laatu, tietojen antaminen luottoluokituksista sekä tietojen yleinen ja säännöllinen julkaiseminen luottoluokitustoiminnasta. Kanadan kehys antaa näin ollen vastaavan suojan, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
(6)
Kolmannen edellytyksen mukaan kolmannen maan sääntelyjärjestelmän on estettävä kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Tältä osin kansallisen säädöksen 25-101 liitteessä A olevassa B §:ssä edellytetään, että luottoluokituslaitosten on perustettava komitea, joka vastaa luottoluokituslaitosten käyttämien menetelmien, mallien ja keskeisten luokitusoletusten hyväksymisessä ja uudelleentarkastelussa sovellettavan ankaran ja muodollisen menettelyn täytäntöönpanosta. CSA:lla tai millään muulla viranomaisella ei ole valtuutta puuttua tähän menettelyyn eikä luottoluokitusten sisältöön tai luottoluokitusmenetelmiin.
(7)
Tarkasteltujen seikkojen perusteella voidaan katsoa, että luottoluokituslaitoksia koskeva Kanadan oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa vahvistetut edellytykset. Luottoluokituslaitoksia koskevan Kanadan oikeudellisen ja valvontakehyksen pitäisi sen vuoksi katsoa vastaavan asetuksella (EY) N:o 1060/2009 säädettyä oikeudellista ja valvontakehystä. Komissio seuraa edelleen yhteistyössä Euroopan arvopaperimarkkinaviranomaisen kanssa luottoluokituslaitoksia koskevan Kanadan oikeudellisen ja valvontakehyksen kehitystä ja niiden edellytysten täyttymistä, joiden perusteella tämä päätös on hyväksytty.
(8)
Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Asetuksen (EY) N:o 1060/2009 5 artiklan soveltamiseksi luottoluokituslaitoksia koskeva Kanadan oikeudellinen ja valvontakehys katsotaan asetuksen (EY) N:o 1060/2009 vaatimuksia vastaavaksi.
2 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tehty Brysselissä 5 päivänä lokakuuta 2012.

Labels: 10
2
4
18